דניאל שני

דניאל שני (נולדה ב-1976) היא דוקטור למדע המדינה, פעילה ויזמת חברתית. מייסדת ומנהלת-שותפה של עמותת BeDo - לחולל שינוי, אחרת. בעבר הקימה וניהלה את הסניף הצפוני של מרכז מנדל למנהיגות, והייתה מנכ"לית "המרכז היישומי לפסיכולוגיה של שינוי חברתי", באוניברסיטת רייכמן, כיום מרכז "אקורד" באוניברסיטה העברית בירושלים. קודם לכן עבדה בתקשורת במשך כעשר שנים כמגישה ועורכת בגלי צה"ל ועורכת בידיעות אחרונות.

ביוגרפיה
משפחה
הוריה, הדסה שני, דוקטור לתיאוריה של האמנויות ובעבר עורכת סרטים ויו"ר להקת בת-שבע ומאיר שני, איש עסקים, בעבר מנכ"ל עלית, המגן חברה לביטוח, כלל תעשיות, כלל ביטוח, ממייסדי ויו"ר חברת ביטוח ישיר,  יו"ר דירקטוריון הסנה. דניאל גדלה בסביון, אחת משלוש אחיות, למדה בתיכון אטלנטיק קולג', השייך לארגון הקולג'ים הבין-לאומיים.

תקשורת
דניאל שני שירתה בשירות החובה ככתבת חדשות בגלי צה"ל (1996-1994). המשיכה בגלי צה"ל כעורכת ומגישה בשנים 1997 ו-2002-2001: עורכת ומגישה של התוכנית "24 היום שהיה" ועורכת של התוכניות "מה בוער" עם רזי ברקאי ו"נכון להבוקר" עם רפי רשף.
בשנים 2001-1997 עבדה בעיתון ידיעות אחרונות, שם מילאה שורת תפקידים: ראש דסק החדשות, עורכת העמוד הראשון ועורכת חדשות בעיתון.

השכלה
דניאל שני למדה שנה וחצי משפטים באוניברסיטת תל אביב וב-2001 קיבלה תואר ראשון בהצטיינות יתרה במדע המדינה ופילוסופיה מאוניברסיטת תל אביב, ב-2003 סיימה תואר שני בהצטיינות יתרה בבית הספר למדע המדינה, ממשל ויחסים בינלאומיים, אוניברסיטת תל אביב, נושא התזה הוא "בזכות הרגש : על תורת הרגשות של אריסטו ומקומה במחשבה הפוליטית" והיא נעשתה בהדרכת ד"ר אייל חוברס ופרופ' יולי תמיר. המשיכה את לימודיה הגבוהים בארצות הברית. זכתה במלגת פולברייט. ב-2005 קיבלה תואר שני נוסף וב-2009 דוקטורט מהמחלקה למדע המדינה באוניברסיטת פרינסטון. נושא העבודה הוא "על מקורות המעורבות האזרחית" בהדרכת פרופ' לארי ברטלס ועבורה זכתה בפרס הדיסרטציה הטובה ביותר בפסיכולוגיה פוליטית לשנת 2010 מטעם האגודה האמריקאית למדע המדינה.

רקע מקצועי
בשנים 2003-2001 שני עבדה כרכזת מחקר במכון הישראלי לדמוקרטיה, הובילה את הפיתוח של מדד הדמוקרטיה הישראלית, הייתה שותפה לכתיבת הספר הראשון בנושא, עם פרופ' אשר אריאן, פרופ' דוד נחמיאס ודורון נבות וערכה מחקר לפרויקט "חוקה בהסכמה".

בשנים 2012-2010 הייתה שני אחראית פיתוח התוכניות של קרן מנדל וחברת סגל במרכז מנדל למנהיגות בנגב. ב-2012 הקימה את "מרכז מנדל למנהיגות בצפון" כחלק מקרן מנדל-ישראל וניהלה אותו עד 2016.

בשנים 2019-2017 שני שימשה כמנכ"לית "המרכז היישומי לפסיכולוגיה של שינוי חברתי", המרכז הבינתחומי הרצליה, מיסודו של פרופ' עירן הלפרין והובילה את מעבר המרכז בקיץ 2019 לאוניברסיטה העברית בירושלים בשם מרכז "אקורד: פסיכולוגיה חברתית לשינוי חברתי".

ב-2020 דניאל שני ייסדה עם ד"ר יעל בר-לב את עמותת BeDo - לחולל שינוי, אחרת, ומאז הן מובילות את העמותה במשותף. העמותה מתבססת על תיאורית יו של אוטו שארמר מהמכון הטכנולוגי של מסצ'וסטס. שני חברה גם בצוות הגלובלי של ה-Presencing Institute, המוסד שמוביל את העבודה עם תאוריית U בעולם. תיאורית U מציעה גישה לשינוי חברתי, מערכתי וארגוני מבוסס מודעות והקשבה לחוויה האנושית. עמותת BeDo מקדמת מנהיגות חברתית, חינוכית וציבורית בישראל ברוח הגישה, בעזרת הכשרה, ליווי ארגונים, יצירת כלים והפצת ידע. ב-2022 ראה אור בהוצאת גורדון התרגום לעברית של הספר: "היסודות של תאוריית U: עקרונות ליבה ויישומים". שני ובר-לב כתבו הקדמה, ערכו מדעית ויעצו מקצועית בהוצאת הספר.

ב-2011 הייתה שני חברת ועדת ההיגוי של ארגון "מידות" לדו"ח על פיתוח מנהיגות בקרב נוער וצעירים בישראל. החל מ-2009 שני היא חברת הוועד המנהל בארגון Comet-ME. בשנים 2012-2011 הייתה חברת הפורום היהודי ערבי של המכון הישראלי לדמוקרטיה, בראשותם של פרופ' מרדכי קרמניצר ופרופ' מיכאיל קרייני. החל מ-2019 היא חברת הוועדה המייעצת של בית הספר התיכון הבינלאומי בגבעת חביבה. מלמדת במדור לתוכניות מובנות ולימודי תעודה, אוניברסיטת בר-אילן.

מחקריה
הדוקטורט חקר את מקורות החיים המוקדמים להתעניינותם של מבוגרים בסוגיות ציבוריות. שני בדקה מה גורם להבדל במידת המוטיבציה של אנשים להתעניין בפוליטיקה ובעניינים ציבוריים. המחקר מראה כיצד אי-שוויון במידת העניין בסוגיות ציבוריות – שחלק מהחוקרים ביטלו אותו כעניין של "בחירה חופשית" – הוא למעשה לא רק סיבה, אלא גם תוצאה של מופעים מבניים רחבים יותר של אי-שוויון. בהשראת תאוריית ההון התרבותי של פייר בורדייה, שני טוענת במחקרה שאזרחים נוטים הרבה יותר להתעניין בפוליטיקה, אם הם מרגישים בנוח בעולם הפוליטי ומרגישים שהם זכאים לתפקידיהם החברתיים כאזרחים. מה שחשוב הוא לא כל כך רכישה ישירה של כישורים או ניסיון רלוונטיים, אלא תחושה רחבה יותר של מסוגלות ושייכות. המחקר התבסס על שני בסיסי נתונים שעקבו אחרי אותם אנשים למעלה מ-30 שנה - מגיל לידה עד 35 ומגיל 18 עד גיל 50 - הראשון באנגליה והשני בארצות הברית.

במחקר “Knowing Your Colors: Information, Partisan Bias, and Political Perceptions”, בחנה שני באיזה אופן משפיע ידע פוליטי על מידת ההטיה הפוליטית בתפיסת המציאות. היא חקרה הטיות בתפיסה של נתונים "אובייקטיביים" במציאות (כמו שיעור פשיעה, מצב כלכלי וגרעון תקציבי של הממשל הפדרלי), אשר מקורן בהזדהות פוליטית. תפיסות של נתונים "אובייקטיביים" מספקת עדות ברורה להטיה פוליטית, ובנוסף, ניתן היה לצפות שבכל הנוגע לנתונים כאלה, ידע פוליטי דווקא יפחית את מידת ההטיה. שני מצאה שידע פוליטי מגביר את מידת ההטיה הפוליטית בתפיסת המציאות, בין אם בגלל יכולת גבוהה יותר להתנגד לנתונים לא נוחים, מוטיבציה גבוהה יותר לחזק תפיסות קודמות, או שניהם.

כתבה את הפרק על ישראל ב'אנציקלופדיה לדעת הקהל וסקרים ברחבי העולם' בהוצאת בלומסברי. 

חיים אישיים
דניאל שני נשואה ליניב שיראזי, מנכ"ל קבוצת כלמוביל, בעבר מנכ"ל שטראוס מים ישראל, הם מתגוררים ברינתיה ולהם ארבעה ילדים.

קישורים חיצוניים

 דניאל שני, באתר גוגל סקולר
 תאוריית יו - לרדת למעמקים ולקבל סימנים מהעתיד, שיחה בין טליה חלמיש לד"ר דניאל שני, סימני דרך, באתר ספוטיפיי, נובמבר 2022, (39:19 דקות).
 מאיפה אנחנו מקשיבים, ומה אנחנו מפספסים? עם ד”ר דניאל שני, פרק 114 בפודקאסט "אנושיות" מאת גליה בן חיים, 30 בנובמבר 2023 (ריאיון בן חצי שעה).
 תיאורית U ניהול קשוב בפודקאסט: אבטיח כיס לניהול.
 מנהיגות מבוססת הקשבה פרק 102 בפודקאסט: Talks-communi דיבורי קהילה.

הערות שוליים

קטגוריה:בעלות תואר דוקטור מאוניברסיטת פרינסטון
קטגוריה:בעלי תואר דוקטור מאוניברסיטת פרינסטון
קטגוריה:בוגרי אוניברסיטת תל אביב
קטגוריה:בוגרות אוניברסיטת תל אביב
קטגוריה:בוגרי תוכנית פולברייט ישראלים
קטגוריה:בוגרות תוכנית פולברייט ישראליות
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:יזמות חברתיות ישראליות
קטגוריה:יזמים חברתיים ישראלים
קטגוריה:מנכ"לי עמותות
קטגוריה:מנכ"ליות עמותות
קטגוריה:חיילי גלי צה"ל
קטגוריה:סגל גלי צה"ל
קטגוריה:שדרני גלגלצ
קטגוריה:שדרניות גלגלצ
קטגוריה:סגל ידיעות אחרונות
קטגוריה:רינתיה
קטגוריה:נשות המושב
קטגוריה:אנשי המושב
קטגוריה:מועצה אזורית חבל מודיעין: אישים
קטגוריה:ישראליות שנולדו ב-1976
קטגוריה:ישראלים שנולדו ב-1976